牡丹
作者：盧肇
朝代：唐

paragraphs: 絕代祇西子，衆芳唯牡丹。
月中虛有桂，天上謾誇蘭。
夜濯金波滿，朝傾玉露殘。
性應輕菡萏，根本是琅玕。
奪日霞千片，[淩]（陵）風綺一端。
稍宜經（一作「霑」）宿雨，偏覺耐春寒。
見說開元歲，初令植御欄，貴妃嬌欲比，侍女妬羞看。
巧類鴛機織，光攢射月團。
漸移公子第，還種杏花壇。
豪士傾囊買，貧儒假乘觀。
葉藏梧際鳳，枝動鏡中鸞。
似笑賓初至，如愁酒欲闌。
詩人忘芍藥，釋子媿梅檀。
酷烈宜名壽，姿容想姓潘。
素光翻露羽，丹燄赩鷄冠。
鷰拂驚還語，蜂貪困未安。
儻令紅臉笑，兼解翠眉攢。
少長呈連萼，嬌矜寄合歡。
息肩移九軌，無脛到千官。
日耀香房折，風披蘂粉乾。
好酬青玉案，稱貯碧冰盤。
璧要連城與，[珠]（殊）堪十斛判。
更思初甲拆，那得異泥蟠。
騷詠應遺恨，農經祇粗刊。
魯般雕不得，延壽筆將殫。
醉客同攀折，佳人惜犯干。
始知來苑圃，全勝在林巒。
泥潭當澆灑，庭除又綽寬。
若將桃李並，方覺效嚬難。
（見《文苑英華》卷三二一）。